Polisieman tydens inhegtenisneming vermoorArgieffoto ŉ Polisiebeampte van Limpopo is Sondagmiddag in Louis Trichardt vermoor toe hy ŉ gewelddadige verdagte in hegtenis probeer neem het. Lt.kol. Moatshe Ngoepe, woordvoerder van die polisie, het gesê ŉ 59-jarige adjudant-offisier het inligting opgevolg oor ŉ 30-jarige verdagte wat gesoek word in verband met aanklagte van diefstal uit ŉ voertuig en aanranding met die doel om ernstig te beseer. Polisiebeamptes het die verdagte by ŉ huis in die dorp opgespoor en daarheen gegaan om hom in hegtenis te neem. “Die verdagte het gewelddadig geraak toe die polisie hom in hegtenis wou neem en het die adjudant-offisier met ŉ skerp voorwerp gesteek. Die beampte is na ŉ hospitaal gehaas,” het Ngoepe gesê. Die verdagte kon deur ander polisiebeamptes in die huis vasgekeer word en is in hegtenis geneem. Volgens Ngoepe het die adjudant-offisier later in die hospitaal aan sy wonde beswyk. Die beampte se naam is nog nie bekendgemaak nie. Die verdagte sal binnekort in die Louis Trichardt-landdroshof verskyn op aanklagte van moord, diefstal uit ŉ voertuig en aanranding met die doel om ernstig te beseer.